Statul membru de cetățenie centralizează astfel toate condamnările pronunțate de instanțele penale ale celorlalte state membre ale UE împotriva resortisanților săi, pe lângă eventualele condamnări pronunțate de instanțele proprii. Ulterior, statul membru de cetățenie are obligația de a stoca și de a actualiza toate informațiile primite prin intermediul ECRIS și de a furniza informații exhaustive cu privire la cazierele judiciare (răspunsuri la cereri) la solicitarea unui alt stat membru (cereri de informații), în termene scurte, de 10 sau de 20 de zile.

Raportul este elaborat pe baza statisticilor generate automat de sistem și transmise Comisiei de statele membre. Din cei 233 de indicatori statistici stabiliți pentru ECRIS au fost selectați câțiva, pentru a se publica doar cele mai relevante și semnificative informații statistice. În plus, statele membre au primit solicitarea de a furniza statistici privind numărul de condamnări pronunțate împotriva resortisanților altor state membre (resortisanți ai altor state membre ale UE) pe teritoriul lor, pentru a fi în măsură să ofere o imagine de ansamblu asupra punerii în aplicare a procedurii de notificare. Raportul cuprinde date referitoare la condamnări care au fost furnizate de 23 de state membre.

În ultimii trei ani s-a produs o schimbare radicală la nivel de proporții între numărul de notificări privind noi condamnări, numărul de cereri și numărul de răspunsuri la cereri. În 2016, cifrele din aceste trei categorii au fost aproape egale, ridicându-se la aproximativ 350 000 pe an și pe categorie. În 2019, numărul de cereri de informații și numărul aferent de răspunsuri la cereri a fost de peste trei ori mai mare decât numărul de notificări.

De la 2 milioane de schimburi de mesaje efectuate între toate statele membre interconectate în 2016, numărul acestora a ajuns la aproape 4,2 milioane în 2019, înregistrându-se o medie de 348 000 de mesaje pe lună. Aceste volume includ toate tipurile de mesaje: notificări, actualizări, cereri, răspunsuri, respingeri, alte răspunsuri, schimburi de informații suplimentare etc.

La fel ca în anii precedenți, cele mai active state membre în ceea ce privește volumul total al acestor trei tipuri de mesaje au fost cele indicate mai jos.

Cifrele indică diferențe semnificative între activitățile și volumul de muncă al statelor membre în ECRIS.

Unele state membre solicită informații într-un număr de cazuri considerabil mai mare decât numărul de cazuri în care li se solicită să furnizeze informații: de exemplu, DE (745 000 de cereri trimise, 32 400 de cereri primite), UK (91 000 trimise, 31 500 primite) și CZ (38 500 trimise, 24 700 primite). Alte state membre se confruntă cu un număr semnificativ de cereri primite, în timp ce numărul de cereri transmise de acestea este mult mai mic: de exemplu, PL (197 300 de răspunsuri furnizate, 15 400 de cereri trimise), RO (170 000 față de 1 200), IT (99 500 față de 1 500), HR (63 300 față de 3 000), SK (41 000 față de 900), HU (37 400 față de 500). Alte state membre trimit volume mari de notificări privind noi condamnări către statele membre de cetățenie ale infractorului, în timp ce numărul de cereri pe care le trimit ele însele este mult mai mic: de exemplu, BE (36 300 de notificări trimise, 5 200 de cereri trimise), IT (25 700 de notificări, 1 500 de cereri).

2.4. Notificările

Graficul de mai jos prezintă volumul notificărilor trimise de toate statele membre interconectate în 2019, defalcate pe notificări privind noi condamnări și notificări de actualizare a notificărilor trimise anterior.

Volumul notificărilor variază considerabil la nivelul statelor membre, de la aproape 112 000 (DE) la zero notificări privind noi condamnări (MT, PT) pe an. La analiza acestor variații sunt de luat în considerare doi factori în special: mărimea țării și numărul de condamnări ale resortisanților altor state membre (resortisanții altor state membre ale UE).

Cele mai active state membre în ceea ce privește trimiterea de notificări privind noi condamnări au fost statele membre indicate în tabelul de mai jos.

Luând-se în considerare toate notificările trimise, inclusiv notificările privind actualizările, DE rămâne pe primul loc, dar clasamentul variază.

Notificările privind noi condamnări și, respectiv, notificările privind actualizările au reprezentat 58 % și, respectiv, 42 % în 2019. În total, în anul menționat au fost trimise 230 000 de notificări privind actualizările. Trebuie subliniat faptul că, înainte de 2017, actualizările au reprezentat doar aproximativ un sfert din totalul notificărilor. Actuala creștere semnificativă a numărului de actualizări pentru multe state membre ar trebui considerată un semn pozitiv care arată acestea au conștientizat importanța comunicării modificărilor ulterioare ale notificărilor inițiale.

Raportul dintre notificările privind noi condamnări și notificările privind actualizările diferă în mod semnificativ de la un stat membru la altul, de la un număr de actualizări de trei ori mai mare decât numărul de notificări (de exemplu, FR, PL) sau de două ori mai mare decât numărul de notificări (de exemplu, AT, CZ) la valori aproximativ egale pentru ambele categorii de mesaje (de exemplu, ES, NL, IT, HU, FI, SK) și actualizări care constituie o mică parte din numărul total de notificări (de exemplu, CY, DK, IE, RO). În cazul DE, FR și, respectiv, ES, care au trimis cel mai mare număr de notificări, actualizările s-au ridicat la aproximativ 34 %, 76 % și, respectiv, 57 % din numărul total de notificări trimise în 2019.

În primul raport statistic au fost identificate două probleme principale: (i) numeroase state membre nu trimit deloc notificări privind noi condamnări sau trimit un volum scăzut și (ii) numeroase state membre nu trimit deloc actualizări cu privire la notificările pe care le­au trimis anterior sau trimit un volum scăzut. Aceste două probleme reies și din analiza detaliată a datelor statistice pentru perioada 2017-2019. Totuși, de data aceasta, aspectele menționate sunt și mai importante, deoarece privesc un număr mai mare de state membre.